Diari Oficial de la Generalitat Valenciana


Sumari del DOGV 4199, del 27-02-2002 (2002/1406)

RESOLUCIÓ de 6 d'abril de 2001, de la secretària general de la Conselleria de Justícia i Administracions Públiques, per la qual resol inscriure els Estatuts del Consell dels Col·legis Oficials de Gestors Administratius de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4199

Data del DOGV
:   27-02-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/1406


Data del document
:   06-04-2001

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * col·legi professional
    * legislació
    * professió administrativa
    * reglament intern

RESOLUCIÓ de 6 d'abril de 2001, de la secretària general de la Conselleria de Justícia i Administracions Públiques, per la qual resol inscriure els Estatuts del Consell dels Col·legis Oficials de Gestors Administratius de la Comunitat Valenciana. [2002/M1406]
  
Vist l'expedient d'inscripció dels estatuts del Consell dels Col·legis Oficials de Gestors Administratius de la Comunitat Valenciana, instruït a instància del senyor Miguel Zabala Royo, en nom i representació i com a president de l'esmentat Consell, inscrit amb el número 15 en la Secció Segona del Registre de Col·legis Professionals i de Consells Valencians de Col·legis Professionals de la Comunitat Valenciana, en el qual sol·licita la inscripció i registre dels seus Estatuts en l'esmentat registre per les raons següents:
  
1. Que per Decret 47/2001, de 27 de febrer, del Govern Valencià, es va aprovar la constitució del Consell dels Col·legis Oficials de Gestors Administratius de la Comunitat Valenciana i es va disposar la seua inscripció en el Registre de Col·legis Professionals i de Consells Valencians de Col·legis Professionals.
  
2. Que el senyor Miguel Zabala Royo, com a president d'aquest Consell, va presentar el 30 d'octubre de 2000 els Estatuts del Consell que acompanyen la sol·licitud d'inscripció de la constitució d'aquest.
  
3. Que, publicat el Decret 47/2001, de 27 de febrer, del Govern Valencià, pel qual s'aprova la constitució del Consell dels Col·legis Oficials de Gestors Administratius de la Comunitat Valenciana i es disposa la seua inscripció en el Registre de Col·legis Professionals i de Consells Valencians de Col·legis Professionals, i inscrit l'esmentat Consell, els estatuts van ser revisats pel Servei d'Entitats Jurídiques, per al seu control de legalitat, en compliment del que disposa l'article 11 de l'esmentat text legal autonòmic.
  
4. El text dels Estatuts queda incorporat íntegrament a la present resolució, i ací queda reproduït.
  
Fonaments de dret
  
1. Que els Estatuts regulen tots els punts determinats com a contingut mínim en l'article 17 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, per tant es considera complit el control de legalitat per part de l'administració.
  
2. Que aquests Estatuts han sigut aprovats amb els requisits i formalitats previstos en els articles 10 i 17 de l'esmentada llei, i en els propis Estatuts del Consell.
  
3. Que l'expedient ha sigut tramitat per la Secretaria General de la Conselleria de Justícia i Administracions Públiques, competent perquè ho disposa l'article 6.1 de la Llei 6/1997, de 4 de desembre, a través del Servei d'Entitats Jurídiques, en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la presidència i a les Conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, tot això, en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; i la resta de disposicions complementàries, resolc:
  
Inscriure els Estatuts del Consell dels Col·legis Oficials de Gestors Administratius de la Comunitat Valenciana.
  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà al de la notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà al de la notificació. Tot això de conformitat amb el que estableix els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 6 d'abril de 2001.- La secretària general: Carmen Galipienso Calatayud.
  
Estatut del Consell dels Col·legis Oficials de Gestors
  
Administratius de la Comunitat Valenciana
  
TÍTOL PRIMER
  
DISPOSICIONS GENERALS
  
CAPÍTOL I
  
DEL RÈGIM DEL CONSELL
  
Article 1
  
Els col·legis oficials de gestors administratius de la Comunitat Valenciana estaran enquadrats en un Consell que, amb la denominació de Consell dels Col·legis Oficials de Gestors Administratius de la Comunitat Valenciana, constitueix a tots els efectes, una corporació de dret públic, amb personalitat jurídica pròpia i plena capacitat d'obrar per al compliment dels seus fins, dins del marc de la legislació vigent.
  
Article 2
  
Aquest Consell és l'òrgan superior, integrador, representatiu i executiu dels col·legis oficials de gestors administratius existents i que en un futur puguen existir dins del territori de la Comunitat Valenciana.
  
Article 3
  
Sense perjuí del que disposa l'article 2, els col·legis oficials de gestors administratius de la Comunitat Valenciana, tindran en el Consell General dels Col·legis Oficials de Gestors Administratius d'Espanya la intervenció que la legislació vigent els assigne.
  
Article 4
  
Les relacions entre el Consell dels Col·legis Oficials de Gestors Administratius de la Comunitat Valenciana i el Consell General de Col·legis Oficials de Gestors Administratius d'Espanya, s'establirà conforme al que disposen els presents Estatuts, en els Estatuts dels Col·legis Oficials de Gestors Administratius d'Alacant i València, en l'Estatut Orgànic de la Professió i el Reglament del Consell General.
  
Article 5
  
La incorporació com col·legiats als col·legis oficials de gestors administratius de la Comunitat Valenciana, estarà subjecta a la titulació acadèmica i oficial establerta per les disposicions vigents, el que disposa l'Estatut Orgànic de la Professió, en el dels col·legis respectius, i en el present Estatut.
  
Article 6
  
El Consell dels Col·legis Oficials de Gestors Administratius de la Comunitat Valenciana, en tot el referent als aspectes institucionals, corporatius i professionals es relacionaran amb la Conselleria de Justícia i Administracions Públiques de la Generalitat Valenciana.
  
Article 7
  
El Consell tindrà la seu a València, en el domicili que determinen els seus òrgans de govern. Inicialment serà el del carrer del Poeta Quintana, 1. Aquest domicili podrà canviar-se per acord del Consell i en la forma que s'establisca, de conformitat amb els presents Estatuts.
  
Article 8
  
El Consell i el president del Consell dels Col·legis Oficials de Gestors Administratius de la Comunitat Valenciana, tindran el tractament d'il·lustríssims.
  
L'escut del Consell serà un triangle equilàter en el centre del qual figurarà l'escut del Cos General de Gestors Administratius, i en cadascun dels tres vèrtexs els escuts de les províncies d'Alacant, Castelló i València.
  
El Consell està acollit a l'empara patronímica de sant Gaietà de Thiene i de la Mare de Déu dels Àngels del Puig, patrona de la Comunitat Valenciana.
  
Els membres del Consell, després de jurar el càrrec, tindran dret a la utilització de la medalla de cordó del Consell en els actes oficials i l'emblema de solapa.
  
CAPÍTOL II
  
DELS FINS
  
Article 9
  
El Consell dels Col·legis Oficials de Gestors Administratius de la Comunitat Valenciana té com a fins essencials:
  
a) La representació de la professió des de i en l'espai de la Comunitat Autònoma de València, en tots els aspectes i àmbits.
  
b) La coordinació, relació i representació dels Col·legis que l'integren, a fi de facilitar la mútua col·laboració i enteniment per a la millor satisfacció dels interessos socials i professionals, la defensa de la qual tenen respectivament encomanada, sense perjuí de les competències pròpies de cadascun d'aquests.
  
c) Aquells fins que, en desenvolupament dels seus Estatuts Generals i Reglaments, i d'acord amb la llei, s'establisquen.
  
CAPÍTOL III
  
DE LES FUNCIONS
  
Article 10
  
Són funcions del Consell dels Col·legis Oficials de Gestors Administratius de la Comunitat Valenciana:
  
1) Exercir la representació plena i la defensa de la professió davant de tota classe d'òrgans jurisdiccionals, amb legitimació per a ser part dels litigis que afecten els interessos professionals i col·legiats.
  
2) Elaborar, aprovar i modificar els seus propis Estatuts i Reglaments de Règim Interior, sense perjuí del que disposa la legislació bàsica de l'estat en matèria de col·legis professionals.
  
3) Vetlar pel compliment, per part dels col·legis, de les disposicions legals, de les normes estatutàries que els afecten i de les resolucions del Consell de Col·legis i adoptar les mesures adequades.
  
4) Arreplegar i elaborar les normes deontològiques comunes de l'exercici de la professió de gestor administratiu.
  
5) Conéixer i dirimir els conflictes que puguen suscitar-se entre els Col·legis de Gestors Administratius de la Comunitat Valenciana, sense perjuí de l'ulterior recurs contenciós administratiu.
  
6) Resoldre els recursos que s'interposen contra els acords dels col·legis, en el termini i requisits que s'establisquen en els seus Estatuts. Aquestes resolucions, que causaran efecte en via administrativa, podran recórrer-se davant de la jurisdicció contenciosa administrativa.
  
7) Intervenir per la via de la conciliació i l'arbitratge, si és procedent, en totes aquelles qüestions que se susciten entre col·legiats de diferents col·legis, respecte les actuacions professionals realitzades dins de l'àmbit jurisdiccional d'aquest Consell, i a requeriment de qualsevol dels professionals afectats.
  
8) Exercitar les funcions disciplinàries que puguen afectar els membres de les juntes de govern dels col·legis oficials de gestors administratius de la Comunitat Valenciana, conforme a les normes contingudes en els presents Estatuts.
  
9) Aprovar el seu pressupost i fixar la participació dels Col·legis a les despeses del Consell, de conformitat amb el que disposen els presents Estatuts, regular i fixar, equitativament, la participació dels col·legis en les despeses del Consell.
  
10) Informar, amb caràcter preceptiu i no vinculant, sobre tots els projectes de normes que prepare el govern de la Comunitat Valenciana, que afecten els col·legis professionals o a la pròpia professió.
  
11) Visar les normes orientatives d'honoraris professionals, fixades pels col·legis respectius.
  
12) Fomentar, crear i organitzar amb caràcter supletori institucions, serveis i activitats que, sempre en relació amb la professió, tinguen per objecte la promoció cultural, la formació, l'assistència social i sanitària, el perfeccionament professional, la cooperació, el foment de l'ocupació i totes aquelles actuacions que siguen beneficioses per a la professió i les seues institucions, i establir, per a aconseguir aquestes metes, els acords més adequats amb l'administració i les institucions i entitats que corresponguen.
  
13) Subscriure convenis amb l'administració de la Generalitat.
  
14) Relacionar-se amb totes les altres corporacions i organismes de l'estat i de les comunitats autònomes, per a tot el que siga d'interés per a la professió de gestor administratiu i els seus col·legis de la Comunitat Valenciana, sense perjuí del que corresponga al Consell General, d'acord amb la normativa vigent.
  
15) Proposar als col·legis interessats les modificacions dels seus Estatuts, que es consideren convenients, per a la seua adaptació a la legislació de col·legis professionals.
  
16) Emetre informes sobre la legalitat dels Estatuts dels diferents col·legis oficials de gestors administratius de la Comunitat Valenciana i les seues modificacions, prèviament a la preceptiva qualificació de la Conselleria de Justícia i Administracions Públiques de la Generalitat Valenciana.
  
17) Exercir totes les funcions que li siguen encomanades pel govern de la Generalitat Valenciana.
  
18) Intervenir en la forma que determinen les lleis, en els casos d'agrupació, segregació i dissolució de col·legis de gestors administratius, que es produïsquen dins del territori de la Comunitat Valenciana.
  
19) En matèria econòmica i sense cap exclusió, realitzar, respecte al patrimoni del Consell, tota classe d'actes de disposició i gravamen i poder substituir les seues facultats en la persona o persones que es consideren convenients per a executar els acords o, si és procedent, atorgar els poders generals i especials que siguen necessaris i convenients.
  
20) Acceptar donacions, subvencions, herències, llegats i, en general, aquelles aportacions que es facen a favor del Consell.
  
21) Impedir, pels mitjans legals adequats, l'intrusisme i la clandestinitat en l'exercici professional, sense perjuí de la iniciativa i la competència de cada col·legi.
  
22) Impedir i perseguir la competència deslleial.
  
23) Dictar les normes per a l'exercici professional dins de l'àmbit jurisdiccional del Consell, conforme al criteri de col·legiació única.
  
24) Col·laborar amb els col·legis en la interpretació i aplicació de les normes generals que afecten la professió i l'organització col·legial; considerar-les i adaptar-les especialment a les circumstàncies de cada cas.
  
25) Establir i mantenir el registre i cens de col·legiats adscrits als col·legis de la Comunitat Valenciana conforme a les prevencions establertes en la LOPD i editar la guia professional.
  
26) Totes aquelles funcions que redunden en benefici de la professió o dels col·legiats.
  
27) Les altres que li atribuïsca la Llei de Consells i Col·legis Professionals de la Comunitat Valenciana i aquests Estatuts.
  
CAPÍTOL IV
  
COMPOSICIÓ DEL CONSELL I
  
FUNCIÓ DELS SEUS MEMBRES
  
Article 11
  
El Consell estarà compost per membres nats i membres electius.
  
Són membres nats: els presidents de cada col·legi.
  
Són membres electius: quatre per cada col·legi, elegits per votació secreta per les juntes de govern de cada col·legi integrant, entre els seus membres, sense que puga haver-hi més d'un component no en exercici.
  
Del conjunt de Consellers i entre els seus membres es nomenaran per votació secreta entre aquests, els càrrecs de president, vicepresident, secretari, vicesecretari, tresorer i comptador.
  
Per a ser president o vicepresident caldrà tenir la condició de col·legiat en exercici amb una antiguitat ininterrompuda mínima de cinc anys.
  
Article 12
  
Els membres del Consell, tindran un mandat de quatre anys, sempre que durant l'indicat període subsistisca el seu caràcter de membre de la Junta de Govern del seu respectiu col·legi. Cada quatre anys cessaran en els seus càrrecs i es produirà nova elecció, en la qual poden ser reelegits indefinidament.
  
Si per qualsevol causa un membre del Consell cessara, vigent el seu mandat en el Consell, com a membre de la Junta de Govern del seu col·legi, cessarà automàticament en el càrrec, i la seua plaça serà proveïda, provisionalment, per designació del president, fins al moment de les noves eleccions del Consell.
  
Secció 1.
  
Funcions del president
  
Article 13
  
 Correspon al president del Consell:
  
1) Exercir la representació del Consell davant tota classe d'autoritats i tribunals i poder delegar aquesta representació en els respectius presidents dels col·legis o en els seus substituts.
  
2) Convocar i presidir les sessions del ple i de la comissió executiva, fixar l'ordre del dia, dirigir les deliberacions i debats, obrir, suspendre i tancar les sessions i executar els acords.
  
3) Adoptar, en casos d'urgència i de decisió immediata, les mesures que crega convenients en defensa dels interessos de la professió, i assumir per delegació les funcions del Consell, al qual haurà de retre compte de les actuacions i resolucions preses, per a l'anàlisi i censura corresponent, en la primera sessió que celebre el ple.
  
4) Firmar o autoritzar les actes de les reunions del ple i de la comissió executiva.
  
5) Visar els girs, notes de càrrec i certificats que expedisca el secretari i, juntament amb el tresorer o el comptador, ingressar i retirar fons depositats en entitats de crèdit.
  
6) Dirimir amb vot de qualitat els empats que resulten en les votacions del ple del Consell i de la comissió executiva.
  
7) Vetlar per l'exacte compliment de les disposicions legals, els presents Estatuts i els dels col·legis de gestors administratius de la Comunitat Valenciana, i pel puntual compliment dels acords presos pel ple del Consell i de la comissió executiva.
  
8) Nomenar una comissió instructora en els expedients disciplinaris que s'obriguen als components de la Junta de Govern dels col·legis oficials de gestors administratius de la Comunitat Valenciana.
  
Secció 2
  
Funcions del vicepresident
  
Article 14
  
Correspon al vicepresident:
  
1) Substituir el president en cas d'absència, malaltia o vacant.
  
2) Dur a terme totes les funcions que el president li encomane.
  
Secció 3
  
Funcions del secretari
  
Article 15
  
Correspon al secretari:
  
1) Donar fe de tots els actes i acords.
  
2) Estendre i certificar les actes de les reunions plenàries del Consell i de la comissió executiva.
  
3) Retre compte dels expedients i assumptes que hagen de tractar-se en les reunions del Consell i de la comissió executiva.
  
4) Expedir els certificats que se sol·liciten i siguen procedents, amb el vistiplau del president.
  
5) Organitzar i dirigir les oficines i altres dependències del Consell de Col·legis i exercir el càrrec de cap del personal administratiu adscrit al Consell.
  
6) Efectuar els actes de comunicació i notificacions, oficis, ordres i circulars, que hagen de dirigir-se en compliment de la normativa d'aplicació i per acord del Consell o del seu president.
  
7) Portar els llibres corresponents, d'actes del ple i del Consell, de registre de col·legiats de la Comunitat Valenciana i de sancions dels membres de les juntes de govern dels col·legis.
  
8) Auxiliar el president en aquelles funcions que li són pròpies.
  
9) Expedir els lliuraments de pagament que hauran de ser visats pel president.
  
10) Confeccionar la memòria d'activitats anuals del Consell.
  
Secció 4
  
Funcions del vicesecretari
  
Article 16
  
Correspon al vicesecretari:
  
1) Substituir el secretari en cas d'absència, malaltia o vacant.
  
2) Dur a terme totes les funcions que el secretari li encomane.
  
Secció 5
  
Funcions del tresorer
  
Article 17
  
Correspon al tresorer:
  
1) Vetlar, gestionar i custodiar els recursos econòmics del Consell.
  
2) Materialitzar els ingressos i les despeses.
  
3) Complir les ordres de pagament del president i atendre els girs del secretari.
  
4) Ingressar i retirar els fons depositats en entitats de crèdit, mancomunadament amb el president o bé amb el comptador.
  
5) Informar periòdicament al Consell de l'estat de caixa i del moviment d'ingressos i eixides de fons.
  
6) Junt amb el comptador, formular els projectes de pressuposts de cada exercici econòmic i sotmetre'ls a l'aprovació del Consell.
  
Secció 6
  
Funcions del comptador
  
Article 18
  
Correspon al comptador:
  
1) Portar els comptes directament o sota la seua vigilància i responsabilitat.
  
2) Vetlar perquè el desenvolupament econòmic del Consell s'ajuste als pressuposts aprovats.
  
3) Informar periòdicament al Consell de la marxa econòmica d'aquests i de les previsions pressupostàries.
  
4) Junt amb el tresorer, formular els projectes de pressuposts de cada exercici econòmic a sotmetre a l'aprovació del Consell.
  
5) Ingressar i retirar els fons depositats en entitats de crèdit, mancomunadament amb el president o el tresorer.
  
Secció 7
  
Funcions dels vocals
  
Article 19
  
Els Consellers vocals, tindran les funcions que el Consell els assigne i que no estiguen en contradicció amb la llei i els Estatuts.
  
Els Consellers components de la comissió executiva tindran aquest caràcter funcional a més de les comeses específiques que els siguen assignades.
  
TÍTOL II
  
DE L'ORGANITZACIÓ DEL CONSELL
  
CAPÍTOL I
  
NORMES GENERALS
  
Article 20
  
Tots els acords del Consell es prendran per majoria de vots, i el president tindrà el vot de qualitat per a resoldre els empats que es produïsquen després de repetir la votació.
  
Article 21
  
Tots els Consellers tindran veu i vot individual.
  
A més de l'esmentat vot individual, els presidents de cada col·legi, o els seus substituts, tindran un vot per cada cinquanta col·legiats en exercici o fracció del cens total del col·legi respectiu, i un vot per cada cent col·legiats sense exercici o fracció.
  
Article 22
  
Si per motius justificats algun dels presidents del col·legi no pot assistir a la sessió plenària del Consell, el president del col·legi designarà entre els vocals del Consell pertanyents a la seua Junta de Govern qui representarà el col·legi. Aquesta designació s'haurà de comunicar al president del Consell amb una antelació mínima de 24 hores a la celebració de la sessió plenària.
  
Article 23
  
Potestativament el Consell podrà comptar amb un assessor jurídic, com a òrgan consultiu, el qual assistirà a les sessions, amb veu però sense vot.
  
Secció 1
  
De la comissió executiva
  
Article 24
  
La comissió executiva està formada per: el president, el vicepresident, el secretari, el vicesecretari, el tresorer, el comptador, i un Conseller vocal elegit pel Consell.
  
Article 25
  
La comissió executiva es considerarà constituïda i podrà actuar, com a tal, amb l'assistència tan sols de quatre dels seus membres.
  
Article 26
  
A la comissió executiva li correspon conéixer i entendre de tots els assumptes de tràmit i complir els acords del ple, i també resoldre totes aquelles qüestions que no necessiten l'aprovació especial d'aquest.
  
Excepcionalment i per motius d'urgència podrà adoptar acords especials, dels quals haurà de retre compte a cadascun dels Consellers i sotmetre l'assumpte a la consideració del ple en la reunió més immediata.
  
Article 27
  
Si algun dels membres de la comissió executiva tinguera una actuació o una omissió censurable, en l'exercici respectiu de les seues funcions, el ple, per acord de les tres quartes parts dels vots presents, podrà, en la mateixa sessió, suspendre'l en els seus càrrecs i donar trasllat al Consell General, per a l'oportuna incoació de l'expedient disciplinari pertinent, a fi de depurar les responsabilitats col·legials en les quals haguera incorregut.
  
Article 28
  
La comissió executiva es reunirà quan el president ho estime oportú o quan ho sol·liciten tres dels seus membres.
  
Secció 2
  
Del ple del Consell
  
Article 29
  
El ple del Consell està integrat per tots els seus membres, és a dir, pel president, vicepresident, secretari, vicesecretari, tresorer, comptador i els quatre vocals.
  
Article 30
  
Les reunions plenàries del Consell podran ser ordinàries i extraordinàries. El ple es reunirà en sessions ordinàries cada tres mesos en la seu del Consell. La celebració en un altre lloc podrà determinar-la el president, o bé el propi Consell per majoria simple de vots.
  
El ple es reunirà amb caràcter extraordinari quan el president del Consell ho considere oportú, quan la comissió executiva ho acorde o quan ho sol·liciten a la presidència un nombre de consellers que reunisquen els dos terços del total dels vots representats en el Consell.
  
La convocatòria del Consell la cursarà el secretari amb deu dies d'antelació, com a mínim, i es consignarà l'oportú ordre del dia. En casos d'urgència, i a criteri del president, el Consell serà convocat sense necessitat d'un termini especial d'antelació.
  
Les reunions del Consell quedaran vàlidament constituïdes quan assistisquen més de la meitat dels seus components.
  
Article 31
  
Els acords del Consell dictats en matèries de la seua competència són obligatoris per a la totalitat dels col·legis de gestors administratius de la Comunitat Valenciana.
  
CAPÍTOL II
  
DEL RÈGIM ECONÒMIC
  
Article 32
  
Els col·legis de gestors administratius de la Comunitat Valenciana hauran de subvenir, en la proporció necessària, a les despeses del seu Consell de Col·legis de la Comunitat Valenciana, d'acord amb el que disposa l'article 33 dels presents Estatuts.
  
Article 33
  
Els recursos econòmics del Consell estaran integrats per:
  
1) Les quotes que s'assenyalen als col·legis de gestors administratius de la Comunitat Valenciana seran fixades en proporció al nombre de col·legiats en exercici i sense exercici, inscrits el 31 de desembre de l'any anterior a l'exercici econòmic del qual es tracte, i de quantia suficient per a cobrir el pressupost que s'haja aprovat.
  
El Consell establirà la forma en què hauran de ser aportades les contribucions dels Col·legis.
  
2) Les derrames que es pogueren establir per circumstàncies determinades.
  
3) L'import dels certificats que expedisca.
  
4) Les subvencions oficials, donacions, aportacions i llegats, que el Consell puga rebre.
  
5) Els interessos i rendiments dels seus depòsits i del altres béns i drets que dispose.
  
6) Els ingressos per publicacions i prestació de serveis i altres activitats que li siguen pròpies.
  
7) Qualsevol altre recurs obtingut de conformitat amb les disposicions legals.
  
Article 34
  
El Consell administrarà i disposarà del seu patrimoni amb plena capacitat d'obrar en tots els seus actes, sense més limitació que les establertes per les lleis i les que es deriven del propi fi i de la funció que li és pròpia.
  
CAPÍTOL III
  
DELS PRESSUPOSTS
  
Article 35
  
Per mitjà del règim pressupostari, el Consell administrarà el seu moviment econòmic.
  
Els pressuposts podran ser ordinaris i extraordinaris.
  
Article 36
  
Els pressuposts ordinaris seran únics per cada anualitat natural i contindran l'expressió xifrada dels recursos i les despeses estimades per a l'exercici econòmic comprés entre l'1 de gener i el 31 de desembre.
  
Article 37
  
Es podran formalitzar pressupostos extraordinaris per a atendre actuacions i despeses no previstes en els pressuposts ordinaris. Aquests pressuposts extraordinaris tindran la mateixa duració i efectivitat que el desenvolupament de l'actuació que els siga pròpia.
  
Article 38
  
Els pressuposts seran presentats a l'aprovació del ple del Consell pel tresorer i pel comptador, conjuntament, amb la liquidació de comptes de l'exercici anterior.
  
Article 39
  
A mesura que es desenvolupe l'exercici econòmic, el Consell podrà aprovar transferències entre capítols i partides pressupostàries que presenten desnivells sensibles respecte a la previsió.
  
TÍTOL III
  
DE LA JURISDICCIÓ DISCIPLINÀRIA
  
CAPÍTOL I
  
NORMES GENERALS
  
Article 40
  
El Consell dels Col·legis Oficials de Gestors Administratius de la Comunitat Valenciana és competent per a l'exercici de la funció disciplinària en via administrativa. La seua actuació disciplinària es concretarà:
  
1) Quan afecte a membres de les juntes de govern dels col·legis de gestors administratius de la Comunitat Valenciana.
  
2) En la resolució dels recursos interposats contra els acords dels col·legis corresponents.
  
3) Impulsant la instrucció d'expedients disciplinaris, la competència de la qual corresponga als col·legis corresponents, i també sol·licitant informació sobre els seus tràmits.
  
Article 41
  
El Consell no podrà obrir expedient disciplinari contra membres del Consell, fet que és competència del Consell General.
  
Article 42
  
El Consell de col·legis podrà impulsar la instrucció d'expedients disciplinaris la competència de la qual incumbirà al Col·legi corresponent i es podrà sol·licitar informació sobre els seus tràmits.
  
Article 43
  
Els col·legis donaran trasllat al Consell de Col·legis de la Comunitat Valenciana de la proposta de resolució que recaiga en tots i cada u dels expedients instruïts per aquests en matèria disciplinària i d'intrusisme, que es tramiten a l'òrgan superior que la legislació vigent determine.
  
Article 44
  
El Consell no podrà imposar cap sanció, sense la instrucció prèvia d'un expedient disciplinari, de naturalesa contradictòria, que garantisca el dret de defensa de l'expedientat.
  
CAPÍTOL II
  
DELS EXPEDIENTS DISCIPLINARIS ALS
  
MEMBRES DE LES JUNTES DE GOVERN
  
Secció 1
  
De les faltes i sancions
  
Article 45
  
El Consell, en la seua actuació jurisdiccional, valorarà les infraccions i les sancions d'acord amb la gradació establerta en l'Estatut propi del col·legi al qual pertanga l'expedientat, i si és procedent, segons el que disposa el capítol VII de l'Estatut Orgànic de la Professió, per a allò no previst en la mencionada gradació.
  
Secció 2
  
De l'expedient sancionador
  
Article 46
  
Els expedients disciplinaris, respectaran els principis generals de legalitat, irretroactivitat, tipicitat, responsabilitat, proporcionalitat, prescripció, contradicció i igualtat i presumpció d'innocència.
  
Article 47
  
L'expedient disciplinari anirà precedit d'un expedient informatiu dirigit per un delegat nomenat pel Consell, entre els seus membres, i aquest podrà iniciar-se d'ofici, per comunicació del president de la junta de govern de pertinença, o en virtut de denúncia ratificada.
  
Conclòs l'expedient informatiu, que no podrà tenir una duració superior a tres mesos, la comissió executiva decidirà la incoació d'expedient disciplinari o l'arxiu. En cas d'incoació d'expedient disciplinari, es procedirà al nomenament de la comissió instructora, pel president del Consell, designant instructor i secretari, entre els vocals del Consell.
  
Els expedients disciplinaris seran numerats correlativament i anotats en un llibre de registre que portarà el secretari del Consell.
  
Article 48
  
Els expedients disciplinaris tindran una duració total de tres mesos, prorrogables per un altre període igual, en casos excepcionals i de força major.
  
Article 49
  
L'obertura de l'expedient disciplinari, així com la designació de la comissió instructora, es notificarà en els cinc dies següents a l'expedientat, a fi que en el terme de cinc dies puga fer ús del dret de recusació, per mitjà d'escrit fonamentat, que, després de les comprovacions que es consideren oportunes, serà resolt en els tres dies següents per la junta del Consell, a través del seu president, sense ulterior recurs i en votació secreta.
  
Article 50
  
Són causes de recusació de la comissió instructora, el tenir algun interés directe o indirecte en els fets investigats, en els termes establerts en l'article 28.2 de la Llei de RJAPDPAC.
  
La no abstenció dels membres de la junta del Consell o l'acceptació del càrrec pels membres de la comissió instructora, en l'expedient en què no hagen d'actuar, facultarà a l'expedientat per a plantejar la recusació.
  
Article 51
  
Transcorreguts els cinc dies sense que l'expedientat haguera formulat recusació, o després de ser resolta aquesta, en els tres dies següents li serà notificat a l'expedientat el plec de càrrecs.
  
En els 10 dies següents l'expedientat podrà produir l'escrit de descàrrec i proposició de prova, la qual serà practicada a la costa seua, en els deu dies següents, en el seu període ordinari, el qual pot ser ampliat cinc dies més, com a període extraordinari. La comissió instructora podrà proposar, per a millor proveir, i amb suspensió del termini per a resoldre, totes les diligències probatòries que considere al cas.
  
Article 52
  
Conclòs el període probatori, es posarà l'expedient de manifest a l'expedientat per cinc dies en les oficines col·legials, conclosos els quals, tindrà 15 dies per a fer al·legacions.
  
En els 10 dies següents l'instructor elevarà a la junta del Consell la pertinent proposta de sanció o arxiu, la qual haurà de ser resolta per la junta del Consell en la primera sessió ordinària que se celebre.
  
Article 53
  
La votació de la junta del Consell serà secreta, i requerirà el quòrum de tres quartes parts dels seus membres, i hauran d'abstenir-se els components de la comissió instructora i aquells en què concórreguen causes d'abstenció, segons el que disposa l'article 49.
  
Article 54
  
En els cinc dies següents serà notificada la resolució recaiguda a l'expedientat, el qual podrà interposar, en cas de ser-li adversa la resolució, recurs davant del Consell General, i davant la resolució expressa o tàcita, entenent-se aquesta última pel transcurs de tres mesos des de la interposició del recurs, quedarà esgotada la via administrativa i expedita la contenciosa administrativa.
  
Article 55
  
Una vegada ferma la resolució, la junta del Consell procedirà a la seua execució, i remetrà testimoni de la resolució al Consell General, i anotarà la sanció imposada en el registre de sancions del Consell.
  
Article 56
  
Els terminis seran computats per dies hàbils, i les notificacions efectuades en el domicili professional de l'expedientat. En el supòsit en què es trobara tancat i no fóra possible localitzar-lo en el seu domicili. Les notificacions preceptives s'efectuaran mitjançant l'anunci inserit en el Diari Oficial de la Generalitat Valenciana i al tauler d'anuncis del Consell i del col·legi corresponent.
  
Article 57
  
Per al tràmit i la resolució d'expedients disciplinaris, en allò no previst per aquest Estatut, regirà supletòriament el que disposa l'Estatut Orgànic de la Professió, els Estatuts Col·legials Autonòmics, la Llei de Règim Jurídic de les Administracions Públiques i del Procediment Administratiu Comú, la Llei 2/1974, de 13 de febrer, de Col·legis Professionals i la Llei 6/1997, de 4 de desembre, de Consells i Col·legis Professionals de la Comunitat Valenciana.
  
CAPÍTOL III
  
DEL RÈGIM DISCIPLINARI
  
DELS COMPONENTS DEL CONSELL
  
Secció 1
  
De les faltes i sancions
  
Article 58
  
Les infraccions comeses pels membres del Consell dels Col·legis Oficials de Gestors Administratius de la Comunitat Valenciana, es graduaran en lleus, greus i molt greus.
  
Article 59
  
Són infraccions molt greus:
  
a) L'obstrucció o la negativa reiterada a acatar els acords presos vàlidament pel Consell de col·legis.
  
b) Qualsevol altre acte que redunde en detriment o desprestigi greu de la professió o dels seus òrgans de govern, relacionats amb la representació o càrrec que exerceix dins del Consell de col·legis.
  
c) La reincidència en faltes greus, en el termini de dos anys, a comptar des de la data d'imposició de la sanció.
  
d) Per falta d'assistència injustificada a tres sessions consecutives o sis en el termini d'un any.
  
Article 60
  
Són infraccions greus:
  
a) L'incompliment dels acords vàlidament presos pels òrgans rectors de la professió o el retard injustificat per a portar-los a terme, quan es genere perjuí a tercers.
  
b) La desconsideració greu o el mal comportament davant dels òrgans rectors de la professió, les autoritats i els companys.
  
c) Els actes enumerats en l'apartat precedent, quan no tingueren entitat suficient per a ser considerats molt greus.
  
d) La reincidència en infraccions lleus comeses en el transcurs d'un any.
  
Article 61
  
Són infraccions lleus:
  
a) La demora injustificada o negligència en el compliment de les funcions que tinguen encomanades, quan no s'haja produït perjuí notori a la professió ni als col·legiats.
  
b) La falta d'assistència no justificada en els plens, juntes o reunions a què foren convocats.
  
c) Els actes enumerats en l'apartat precedent quan no tinguen la consideració de greus.
  
Article 62
  
Les sancions disciplinàries aplicables a les infraccions esmentades en els tres articles anteriors seran les següents:
  
1) Infraccions lleus:
  
a) Advertència per ofici.
  
b) Reprensió privada.
  
c) Multa de 6 a 60 euros (998 a 9.983 PTA), segons l'entitat dels fets.
  
2) Infraccions greus:
  
a) Multa de 61 a 300 euros (10.150 a 49.916 PTA)
  
b) Suspensió en el càrrec que exercisca en el Consell, per temps no superior a un any.
  
3) Infraccions molt greus:
  
a) Multa de 301 a 600 euros (50.082 a 99.832 PTA)
  
b) Suspensió en el càrrec que exercisca en el Consell, d'un a dos anys.
  
c) Destitució del càrrec que tinga en el Consell.
  
Article 63
  
Els acords presos en els expedients sancionadors incoats als membres del Consell de Col·legis de la Comunitat Valenciana, són independents de les sancions que s'imposen als gestors administratius que infringisquen el que estableix l'Estatut Col·legial, encara que un mateix fet no pot donar lloc a la instrucció de dos expedients.
  
Secció 2
  
Del procediment sancionador
  
Article 64
  
Les irregularitats comeses pels membres del Consell donaran lloc a la pràctica de diligències informatives prèvies, portades a efecte per un ponent nomenat pel president entre els consellers, concloses les quals es donarà trasllat d'aquestes, mitjançant al Consell General, per a la incoació, si s'escau, del corresponent expedient disciplinari.
  
En l'expedient disciplinari seguit pel Consell General se seguiran les normes establertes en l'Estatut General de la professió i supletòriament en la Llei 30/1992.
  
TÍTOL IV
  
DELS RECURSOS
  
Article 65
  
Contra els actes, els acords i les resolucions del Consell de Col·legis Oficials de Gestors Administratius de la Comunitat Valenciana, els col·legiats afectats podran interposar, dins del termini d'un mes, a comptar des de la seua notificació, recurs corporatiu davant del Consell General dels Col·legis Oficials de Gestors Administratius d'Espanya. Aquests recursos esgoten la via administrativa.
  
Article 66
  
Els recursos, hauran de ser raonats i fonamentats, i es presentaran en el mateix Consell General, o davant del Consell Autonòmic el qual, en el termini de 15 dies, haurà d'enviar-lo al Consell General junt amb l'expedient relatiu a l'acte o acord impugnat i, si ho estima convenient, junt amb un informe, sobre la qüestió, elaborat pel Consell.
  
Article 67
  
El Consell General resoldrà els recursos corporatius que li siguen remesos en el termini de tres mesos. Si en l'indicat termini no hi haguera notificació d'acord sobre el recurs, aquest es considerarà denegat per silenci administratiu negatiu. L'acord del Consell General, exprés o tàcit, esgotarà la via corporativa, tal com es determina en l'article precedent i es podrà interposar contra aquest recurs contenciós administratiu, en el termini i modalitat que estableix la llei de la dita jurisdicció.
  
TÍTOL V
  
DE LES RELACIONS AMB ALTRES
  
RGANITZACIONS CORPORATIVES
  
CAPÍTOL I
  
DE LES RELACIONS AMB ELS COL·LEGIS
  
Article 68
  
Els Col·legis Oficials de Gestors Administratius de la Comunitat Valenciana, facilitaran al Consell de col·legis:
  
1) Els seus Estatuts i les modificacions d'aquests.
  
2) Els noms dels components de les juntes de govern.
  
3) El nombre de col·legiats en exercici i sense exercici el 31 de desembre de cada any.
  
4) Per tal de dur el cens de gestors administratius de la Comunitat Valenciana, el nom i l'adreça dels seus col·legiats i la notificació, en quan es produïsquen, de les altes i baixes de col·legiats, tot especificant el motiu d'aquesta última.
  
5) Notificació de les sancions disciplinàries que s'imposen.
  
CAPÍTOL II
  
DE LA RELACIÓ AMB EL CONSELL GENERAL
  
Article 69
  
Les relacions entre el Consell General i el Consell dels Col·legis Oficials de Gestors Administratius de la Comunitat Valenciana seran regulades pel Reglament aprovat a l'efecte pel Consell General, igualment el Consell de Col·legis Oficials de Gestors Administratius de la Comunitat Valenciana, facilitarà al Consell General:
  
1) Els Estatuts i les modificacions d'aquests.
  
2) Els noms dels components del Consell.
  
3) La notificació de la sancions disciplinàries que s'imposen als membres de les juntes de govern.
  
4) Els acords sobre fusió, absorció i liquidació de col·legis.
  
TÍTOL VI
  
DE LA REFORMA DELS ESTATUTS
  
Article 70
  
El ple del Consell, expressament convocat a l'efecte, podrà modificar total o parcialment els presents Estatuts amb el vot favorable de la majoria absoluta, computada segons la forma que disposa l'article 20 d'aquests Estatuts.
  
DISPOSICIÓ ADDICIONAL ÚNICA
  
El Consell de Col·legis Oficials de Gestors Administratius de la Comunitat Valenciana, mitjançant el ple del Consell, dictarà les disposicions pertinents per al desenvolupament reglamentari.
  
DISPOSICIÓ TRANSITÒRIA
  
D'acord amb el que disposa l'article 11 d'aquests estatuts i als efectes de constitució del primer Consell General dels Col·legis Oficials de Gestors Administratius de la Comunitat Valenciana, es constituiran en assemblea els membres ja designats que preveu l'esmentat article 11, segons la fórmula de votació que s'estableix, nomenaran el president, vicepresident, secretari, vicesecretari, tresorer i comptador.
  
Constituït el ple del Consell, en el primer acord es procedirà a l'aprovació d'aquest Estatut.
  
DISPOSICIÓ DEROGATÒRIA
  
Queden derogats l'Estatut del Consell Valencià dels Col·legis Oficials de Gestors Administratius de la Comunitat Valenciana aprovats en 29 de juny de 1987.
  
DISPOSICIÓ FINAL ÚNICA